CELEX: 52013DP0456
Language: sk
Date: 2013-11-19 00:00:00
Title: Rozhodnutie Európskeho parlamentu z 19. novembra 2013 o uzavretí Medziinštitucionálnej dohody medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (2011/2152(ACI))

24.11.2016   
            
            
               SK
            
            
               Úradný vestník Európskej únie
            
            
               C 436/47
            
         P7_TA(2013)0456
   Medziinštitucionálna dohoda o rozpočtovej disciplíne, spolupráci v rozpočtových otázkach a riadnom finančnom hospodárení
   Rozhodnutie Európskeho parlamentu z 19. novembra 2013 o uzavretí Medziinštitucionálnej dohody medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (2011/2152(ACI))
   (2016/C 436/10)
   
      Európsky parlament,
   
   
               —
            
            
               so zreteľom na návrh Medziinštitucionálnej dohody medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení,
            
         
               —
            
            
               so zreteľom na články 310, 311, 312 a 323 Zmluvy o fungovaní Európskej únie (ZFEÚ),
            
         
               —
            
            
               so zreteľom na svoje uznesenie z 23. októbra 2012 v záujme dosiahnutia pozitívneho výsledku postupu schvaľovania viacročného finančného rámca na roky 2014 – 2020 (1),
            
         
               —
            
            
               so zreteľom na závery Európskej rady prijaté 8. februára 2013,
            
         
               —
            
            
               so zreteľom na svoje uznesenie z 13. marca 2013 o záveroch Európskej rady zo 7. a 8. februára 2013 o viacročnom finančnom rámci (2),
            
         
               —
            
            
               so zreteľom na závery Európskej rady prijaté 28. júna 2013,
            
         
               —
            
            
               so zreteľom na svoje uznesenie z 3. júla 2013 o politickej dohode o viacročnom finančnom rámci na roky 2014 – 2020 (3),
            
         
               —
            
            
               so zreteľom na článok 127 ods. 1 rokovacieho poriadku,
            
         
               —
            
            
               so zreteľom na správu Výboru pre ústavné veci a stanovisko Výboru pre rozpočet (A7-0337/2013),
            
         
               A.
            
            
               keďže sa 27. júna 2013 na najvyššej politickej úrovni dosiahla politická dohoda medzi Európskym parlamentom, írskym predsedníctvom Rady a Komisiou o viacročnom finančnom rámci (VFR) na roky 2014 – 2020 a o novej medziinštitucionálnej dohode;
            
         
               B.
            
            
               keďže sa po prvý raz uplatnili nové ustanovenia týkajúce sa VFR, ktoré boli zavedené Lisabonskou zmluvou, najmä so zreteľom na väčšiu úlohu a výsadné práva, ktoré tieto ustanovenia priznávajú Európskemu parlamentu;
            
         
               C.
            
            
               keďže v súvislosti s VFR je vhodné prijať medziinštitucionálnu dohodu na zavedenie rozpočtovej disciplíny a zlepšenie fungovania ročného rozpočtového postupu a spolupráce medzi inštitúciami v oblasti rozpočtu;
            
         
            
               1.
            
            
               akceptuje politickú dohodu, ktorá sa dosiahla v súvislosti s VFR na roky 2014 – 2020 a s novou medziinštitucionálnou dohodou; vyjadruje presvedčenie, že v priebehu nadchádzajúcich rozpočtových postupov v plnej miere využije novovytvorené nástroje, najmä pokiaľ ide o flexibilitu;
            
         
            
               2.
            
            
               zdôrazňuje, že dlhý a namáhavý proces rokovaní v rámci Rady i na medziinštitucionálnej úrovni spolu s jeho výsledkom predstavuje neuspokojivé vykonávanie nových ustanovení týkajúcich sa VFR, ktoré boli zavedené Lisabonskou zmluvou, najmä so zreteľom na väčšiu úlohu a výsadné práva, ktoré tieto ustanovenia priznávajú Európskemu parlamentu;
            
         
            
               3.
            
            
               odsudzuje rokovaciu stratégiu Rady, v rámci ktorej boli jej rokujúci zástupcovia viazaní závermi Európskej rady z 8. februára 2013 v otázkach patriacich do riadneho legislatívneho postupu, napr. podrobných kritérií prideľovania, krytia podľa jednotlivých programov alebo príjemcov, a diskrečných finančných príspevkov upravujúcich výšku národných príjmov z rozpočtu Únie, čím sa obom legislatívnym orgánom zabránilo viesť náležité rokovania;
            
         
            
               4.
            
            
               vyjadruje ďalej poľutovanie nad tým, že početné kontakty a stretnutia, ku ktorým došlo v uplynulých rokoch medzi jeho delegáciou a po sebe idúcimi predsedníctvami Rady, nemali žiaden vplyv na povahu, harmonogram ani obsah rokovaní, ani na pozíciu Rady, a to aj pokiaľ ide o potrebu odlišovať legislatívne aspekty od rozpočtových aspektov dohody o VFR;
            
         
            
               5.
            
            
               usudzuje, že v súlade s článkom 312 ods. 5 ZFEÚ by sa mali v budúcnosti vymedziť alternatívne pracovné postupy s cieľom uľahčiť prijímanie VFR, pričom treba zabezpečiť, aby sa v plnej miere rešpektovali legislatívne a rozpočtové právomoci Parlamentu, ako sú ustanovené v ZFEÚ, aby Rada skutočne rokovala aj o častiach právnych základov programov súvisiacich s VFR a aby Európska rada nekonala ako zákonodarca, pretože by to bolo v rozpore so ZFEÚ;
            
         
            
               6.
            
            
               žiada, aby Výbor pre rozpočet v spolupráci s Výborom pre ústavné veci vyvodil nevyhnutné závery a aby včas pred povolebnou revíziou v roku 2016 predložil nové návrhy týkajúce sa priebehu rokovaní o VFR s cieľom zabezpečiť demokratický a transparentný charakter celého procesu stanovovania rozpočtu;
            
         
            
               7.
            
            
               schvaľuje uzavretie dohody uvedenej v prílohe;
            
         
            
               8.
            
            
               poveruje svojho predsedu, aby dohodu podpísal spoločne s predsedom Rady a predsedom Komisie a zabezpečil jej uverejnenie v Úradnom vestníku Európskej únie;
            
         
            
               9.
            
            
               poveruje svojho predsedu, aby postúpil toto rozhodnutie vrátane jeho prílohy Rade a Komisii pre informáciu.
            
         
      (1)  Prijaté texty, P7_TA(2012)0360.
   
      (2)  Prijaté texty, P7_TA(2013)0078.
   
      (3)  Prijaté texty, P7_TA(2013)0304.
   
      PRÍLOHA
      
         Medziinštitucionálna dohoda medzi európskym parlamentom, radou a komisiou o rozpočtovej disciplíne, spolupráci v rozpočtových otázkach a riadnom finančnom hospodárení
      
      
         (Znenie tejto prílohy sa neuvádza, pretože zodpovedá Medziinštitucionálnej dohode uverejnenej v Ú. v. EÚ C 373 z 20. decembra 2013, s. 1..)